text: [{"text_idx": "#000006", "text": "Unya, unsa na man hinuon ni karon? Ang sa unahan giila nga kinatibuk-an nga nagdala o nagpaila nga kunohay nawong sa kamatinud-anon ug makatarunganon nga pagsaway sa kagamhnan karon nga si retiradong Hurado sa Korte Suprema Antonio Carpio mao na man hinuon karon ang gitabangan sa pagsaway sa iya mismo nga kagrupo nga kuno wala magtug-an sa tinuod sa iyang mga gipangsulat sa mantalaan. Kini matawag nato ug gakong tamparos sa iya kunohay nga walay mantsa nga pagkatawo. Tiaw ba nimo nga mismo ang mga kanhi dagkong opisyal sa Administrasyon ni anhing Presidente Noynoy Aquino mosungag na sa iya kuno dili matuod nga pangangkon. Una si Kanhi Solicitor General Fransic Jardeleza, unya ningdugang na pod si kanhi Solicitor General Florin Hilbay, pulos ilado nga kaabin sa bag-o lang namatay nga Presidente. Hugot nilang gipanghimakak ang pasangil ni Carpio nga dunay dakong panagkabingkil sa mga tigtambag sa kanhi Presidente mahitungiod sa gihimo sa Gobiyeno ni PNoy nga isang-at sa Permanent Court of Arbitration ang pag-ilogay sa Pilipinas ug China sa pag-angkon sa pipila ka mga isla sa West Philppine Sea nga gitawag kanhi ug mao usab nga padayong pagtawag sa China, South China Sea."}, {"text_idx": "#000007", "text": "Sila ni Jardeleza ug ni Hilbay dili basta lang nga mga tawo sa administrasyon ni Noynoy. Ngano nga karon lahi na ang ilang pagtan-aw kang Carpio. Hmmmm, mora ug naa ko\u2019y nasimhuitan nga malang-og ani nga sitwasyon. Basin mopabor na hinuon kining maong katikaran sa administrasyon sa umaabot nga eleksiyon, na... Disgrasya ang 1Sambayan Coalition."}]